ΚΕΙΜΕΝΟ ΣΥΜΒΟΛΗΣ ΣΤΟΝ ΠΡΟΣΥΝΕΔΡΙΑΚΟ ΔΙΑΛΟΓΟ

**ΤΙ ΚΟΜΜΑ ΘΕΛΟΥΜΕ;**

Στο ερώτημα, αν είμαστε πραγματικά ένα μαζικό κόμμα των μελών με βαθιές κοινωνικές ρίζες, που να μπορεί να εκφράσει τα λαϊκά συμφέροντα και τις διεκδικήσεις, ένα κόμμα που να δίνει με αξιώσεις την μάχη για την πολιτική και κοινωνική ηγεμονία, η απάντηση είναι όχι.

Είμαστε απόντες από τον κοινωνικό χώρο που είναι το μείζον και κομβικό πρόβλημα, που, αν δεν λυθεί, θα κρατάει το κόμμα μας καθηλωμένο και αναποτελεσματικό στους κοινωνικούς αγώνες. Θα παραμείνουμε, έτσι, ένα κόμμα αδύναμο να διαμορφώσει και να ηγεμονεύσει σε ένα μέτωπο πολιτικών και κοινωνικών δυνάμεων, ενώ μπορεί να ανοίξει τον δρόμο, όχι μόνο μιας προοδευτικής διακυβέρνησης αλλά και μιας προοδευτικής μεταρρύθμισης της Ελληνικής κοινωνίας.

Σήμερα, στο κόμμα μας υπάρχει μια πολιτική και ιδεολογική ενότητα, εκφρασμένη από ομοφωνίες και ευρύτατες πλειοψηφίες, σε όλα τα επίσημα ντοκουμέντα του κόμματος.

Άρα, κάθε φιλολογία για ιδεολογική και πολιτική μετατόπιση του κόμματος, μέσα από την ανάγκη μετασχηματισμού του σε ένα μαζικό κόμμα των μελών, είναι αναληθής.

Σήμερα, είναι κοινή πεποίθηση ότι στο κόμμα μας υπάρχει μεγάλη απόσταση της πολιτικής του επιρροής, από την οργανωτική του συγκρότηση.

-Η κλασσική πυραμιδική μορφή συγκρότησης του κόμματος, που ανταποκρινόταν σε συνθήκες μιας άλλης εποχής, φαίνεται να έχει ολοκληρώσει τον ρόλο της.

-Ο τρόπος οργάνωσης της κοινωνίας και η ανάγκη της ουσιαστικής, πολιτικής συμμετοχής των μελών, όχι μόνο σαν αποδέκτες της κομματικής γραμμής αλλά και της άμεσης συμμετοχής τους στην εκλογή όλων των οργάνων, με στόχο τη συν-διαμόρφωση κρίσιμων αποφάσεων, είναι μερικές από τις αδυναμίες του κόμματος, στην προσπάθεια της πολιτικής και κοινωνικής του ηγεμονίας.

Συνεπώς, ο μετασχηματισμός του κόμματος σε ένα κόμμα μαζικό, κόμμα των μελών και των φίλων, ριζωμένο στις μεγάλες κοινωνικές ομάδες της Χώρας, κόμμα που να επικοινωνεί με σύγχρονους όρους με τους πολίτες, είναι το ζητούμενο.

Τι σημαίνει όμως ο μετασχηματισμός του κόμματος;

-σημαίνει διεύρυνση της κομματικής και πολιτικής μας βάσης χωρίς φοβικά σύνδρομα, στην βάση του προγραμματικού μας λόγου και διαλόγου. Αυτός είναι που θα εκφράσει τις πλούσιες και διαφορετικές παραδόσεις των προοδευτικών ανθρώπων, τον πλούτο ιδεών, που δεν θα πρέπει να μας φοβίζει αλλά που θα επιδιώξουμε να λειτουργήσει, συνθετικά και δημιουργικά,

-σημαίνει εμπιστοσύνη στα μέλη του κόμματος, τόσο για την εκλογή όλων των οργάνων από την βάση, όσο και για το δικαίωμα συμμετοχής τους σε κρίσιμες αποφάσεις του κόμματος.

-σημαίνει αποκεντρωμένη αντίληψη με περιφερειακή συγκρότηση του κόμματος, ανάλογη με την διοικητική διαίρεση της χώρας, με ισχυρά πολιτικά όργανα, ικανά να σχεδιάσουν και να κατευθύνουν τις κοινωνικές ομάδες, στην προοπτική ενός αποκεντρωμένου αναπτυξιακού μοντέλου.

-σημαίνει δίκτυα φίλων του κόμματος και την αξιοποίησή τους με βάση τα ενδιαφέροντα και την διάθεση τους.

-σημαίνει ότι η συμβολή κάθε μέλους δεν θα βαθμολογείται μόνο με βάση τις παρουσίες του στις συνελεύσεις αλλά θα βασίζεται και στην καθημερινή πρακτική του, στον χώρο που ζει και εργάζεται.

Μέσα σε αυτή την λογική, έρχονται οι εξαιρετικά προωθημένες προτάσεις του Προέδρου μας, για την εκλογή των ανωτέρων οργάνων αλλά θα πρόσθετα και των περιφερειακών και νομαρχιακών επιτροπών, καθώς και των συντονιστών των ΝΕ από τα κομματικά μέλη.

Μια συνολική πρόταση που δείχνει την απόλυτη εμπιστοσύνη του Προέδρου προς τα μέλη μας, που από απλούς αποδέκτες της κομματικής γραμμής, τους αναγνωρίζει τόσο την ικανότητα, όσο και την ωριμότητα στις επιλογές τους.

ΤΣΑΠΑΡΟΠΟΥΛΟΣ ΠΕΤΡΟΣ

Μέλος της ΝΕ ΣΥΡΙΖΑ ΗΜΑΘΙΑΣ

ΥΠΕΥΘΥΝΟΣ ΘΕΜΑΤΙΚΗΣ ΥΓΕΙΑΣ